ИщыIэныгъэ исурэт | Адыгэ Макъ\nАвтор: Редакция\t/ 02.08.2019\t/ КУЛЬТУРЭР, КЪЭБАРЫКlЭХЭР\t/\nМыекъуапэ къыщызэIуахыгъэ къэгъэлъэгъоныр сурэтышIэу Сергей Филатовым иIофшIагъэхэм афэгъэхьыгъ.\nКъокIыпIэм щыпсэурэ лъэпкъхэм искусствэхэмкIэ я Къэралыгъо музееу Мыекъуапэ дэтым щыкIогъэ зэхахьэм нэбгырабэ хэлэжьагъ. Музеим ипащэу Кушъу Нэфсэт ипэублэ гущыIэ къыщыхигъэщыгъ живописым, скульптурэм яхьылIэгъэ къэгъэлъэгъо­ныр гъэшIэгъонэу зэрэгъэпсы­гъэр.\nАдыгэ Республикэм культурэмкIэ иминистрэу Аулъэ Юрэ зэхахьэм къыщиIуагъ сурэтышIэу Сергей Филатовым щыIэныгъэм илъэныкъо зэфэшъхьафхэр сурэт­хэмкIэ къызэриIуатэхэрэр, искусствэр зэригъэбаирэр.\nРеспубликэм исурэтышIхэм я Союз итхьаматэу Елена Абакумовар, Урысыем инароднэ сурэтышIэу, тхакIоу Къат Теуцожь, фэшъхьафхэм яеплъыкIэхэр щыIэныгъэм къыпкъырэкIых.\nЗэлъашIэрэ сурэтышIэу, архитекторэу Бырсыр Абдулахь къызэриIуагъэмкIэ, Сергей Филатовым философие гупшысэр хэ­лъэу Iофыгъохэр къегъэлъагъох. ГъэцэкIэгъэн фаехэм ынаIэ атыре­дзэ, ащ дакIоу хэкIыпIэу щыIэхэм гукIэ уафещэ.\nСергей Филатовыр бзэ зэфэшъхьафхэмкIэ мэгущыIэ, адыгабзэм хэшIыкI фыриI. Зэхахьэм зэфэхьысыжьхэр фишIыхэзэ, иIофшIагъэ осэ ин къызэрэфашIыгъэм фэшI «тхьашъуегъэпсэу» зэкIэми къариIожьыгъ.\nШахматхэр джэгукIэ къодыехэп\nСурэтышIым гущыIэгъу тызыфэхъум, шахматхэр зэрэ­шIогъэшIэгъонхэр къытфиIотагъ.\n— Шахмат дэгъоу сешIэрэп, ар занкIэу къыхэсэгъэщы, — къы­тиIуагъ С. Филатовым.\n— СшIогъэшIэгъоным сыдехьыхы. Шахматым урегъэгупшысэ, кощыкIэхэм къахэбгъэщын плъэкIыщтыр макIэп.\n«Шъолъырыр-64-рэ» зыфиIорэ къэгъэлъэгъонэу Мыекъуапэ къы­щызэIуахыгъэм шахмат ешIапIэр нэгум къыкIегъэуцо. Пхъэм хэшIыкIыгъэ сурэтхэмкIэ укощын зэрэфаер къегъэлъагъо. Шым ышъхьэ нахь къахегъэщы. Шыр къыпэIут кIэнхэм ялъэ. АщкIэ сурэтышIым къыIуатэ шIоигъу цIыфым щыIэныгъэм хэкIыпIэу къыщигъотырэр.\nШахматхэмкIэ зыгорэхэм адэ­хьащхырэп, акIэнакIэрэп, ыубы­хэрэп. ЦIыфыр псэуным фэшI гупшысэн, акъылыр щыIэныгъэм щыпхырищын зэрэфаер ешIэгъум къыщиIотэным пылъ.\n— Къэгъэлъэгъоным «Шъолъы­рыр-64-рэ» зыкIыфэсыусыгъэр шъэфэп, — тизэдэгущыIэгъу лъе­гъэкIуатэ Сергей Филатовым. — Сыныбжь илъэс 64-рэ хъугъэ. Шахмат семышIэщтми щыIэны­гъэм куоу сыхэплъэным пае спортыр сэгъэфедэ.\nСахалин хэкум С. Филатовыр къыщыхъугъ. Ыныбжь илъэс нахь мыхъугъэу яунагъо Адыгеим къэ­кIожьыгъ. 1982-рэ илъэсым художественнэ училищыр Ростов- на-Дону къыщиухыгъ. Адыгэ къэ­ралыгъо университетым искусствэхэмкIэ и Институт ишIэныгъэхэм ащыхигъэхъуагъ. 1997-рэ илъэсым къыщыублагъэу Урысыем исурэтышIхэм я Союз хэт. Сурэтэу ышIыгъэхэр Урысыем ишъолъырхэм къащагъэлъагъох, Адыгэ Республикэм и Лъэпкъ музей чIэлъых.\nКъэгъэлъэгъоным тащыIукIагъ сурэтышIхэу Эдуард Овчаренкэм, СтIашъу Юрэ, студентхэм. Сурэт­хэр ашIогъэшIэгъоных. Бзыур зэрэбыбырэм, музыкэм уедэIузэ узэрэгупшысэрэм, фэшъхьафхэм уяплъызэ, цIыфым ищыIакIэ, тыкъэзыуцухьэрэ дунаим изытет уахътэм къыщыгущыIэхэу олъытэ.\nКъэгъэлъэгъоныр шышъхьэIум и 23-м нэс музеим щыкIощт.